**Ministru kabineta rīkojuma projekta**

**“Par Patentu valdes 2017. gada budžeta apstiprināšanu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts “Par Patentu valdes 2017. gada budžeta apstiprināšanu” (turpmāk – Projekts) izstrādāts pamatojoties uz Rūpnieciskā īpašuma institūciju un procedūru likuma (turpmāk - RĪIPL) 5. panta pirmo un otro daļu. Likuma par budžetu un finanšu vadību (turpmāk - LBFV) 41. panta 1.1 daļa, kas nosaka, ka budžeta nefinansētu iestāžu nākamā gada budžeta projektus apstiprināšanai Ministru kabinetā iesniedz ministrijas (pārraudzības institūcijas).LBFV 6.1 panta piektā daļa, kas nosaka, ka budžeta nefinansētu iestāžu kārtējā gada līdzekļu atlikumu var izmantot nākamajā gadā izdevumu finansēšanai. |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2016. gada 1. janvāri Patentu valde ir budžeta nefinansēta iestāde.RĪIPL 5. panta otrā daļa noteic, ka darbības, ko Patentu valde veic šā panta pirmajā daļā minēto objektu reģistrācijas un pēcreģistrācijas procedūrās, ieskaitot starptautiskajos normatīvajos aktos noteiktās darbības, kā arī citi ar rūpniecisko īpašumu saistīti Patentu valdes pakalpojumi ir maksas pakalpojumi.RĪPL 19. pants paredz Patentu valdes pienākumu nodrošināt Rūpnieciskā īpašuma apelācijas padomes organizatorisko un administratīvo darbu. Atbilstoši RĪIPL noteikumiem, 2017. gadā Rūpnieciskā īpašuma apelācijas padome sniegs maksas pakalpojumus atbilstoši apstiprinātajam maksas pakalpojumu cenrādim. Projekts paredz, ka saskaņā ar LBFV 41. panta 1.1 daļu, jāapstiprina Patentu valdes 2017. gada budžeta ieņēmumus 2 677 859 *euro* apmērā un izdevumus 3 379 074 *euro* apmērā, tai skaitā izdevumu finansēšanai novirzot maksas pakalpojumu un citu pašu ieņēmumu naudas līdzekļu atlikumu uz 2017. gada 1. janvāri 701 215 *euro* apmērā. Saskaņā ar Ministru kabineta 2015. gada 16. decembra rīkojumu Nr. 796 “Par Patentu valdes 2016. gada budžeta apstiprināšanu” Patentu valdei 2016. gadā apstiprināti ieņēmumi 2 154 329 *euro* apmērā un izdevumi 2 366 940 *euro* apmērā:Patentu valde 2017. gadā plāno:1. Resursus izdevumu segšanai 2 677 859 *euro* apmērā, t.sk. ieņēmumus no sniegtajiem maksas pakalpojumiem 2 250 899 *euro* apmērā, ieņēmumus starptautiskās sadarbības ietvaros 421 060*euro* apmērā un ārvalstu finanšu palīdzības Ziemeļvalstu un Baltijas valstu mobilitātes programmas “Valsts administrācija” ietvaros 5 900 *euro* apmērā.
2. Izdevumus 3 379 074 *euro* apmērā, t.sk. atlīdzības izdevumus 1 410 737 *euro* apmērā, preču un pakalpojumu izdevumus 835 968 *euro* apmērā, izdevumus kārtējiem maksājumiem Eiropas Savienības budžetā un starptautiskai sadarbībai 688 669 *euro* apmērā, uzturēšanas izdevumu transfertus 18 000 *euro* apmērā un kapitālos izdevumus 425 700 *euro* apmērā.

Pamatojoties uz Vadības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai, kā viena no Ministru kabineta darbības prioritātēm 2017. gadā noteikta jaunas patentu administrācijas informācijas sistēmas izstrādes uzsākšana, kura nodrošinās Latvijā iesniegto patentu pieteikumu, Latvijā apstiprināto un uz Latviju attiecināto Eiropas patentu, kā arī papildu aizsardzības sertifikātu pārvaldību. Sistēma arī nodrošinās patentu pieteikumu un patentu datu pieejamību Patentu valdes tīmekļa vietnē, kā arī iespēju iesniegt patentu pieteikumus tiešsaistes režīmā. Kapitālo izdevumu palielinājums 344 350 *euro*.2017. gadā Patentu valdei ir būtiski nodrošināt darbinieku kvalifikācijai un darba pienākumiem atbilstošu atalgojuma līmeni, lai piesaistītu un noturētu kompetentus un konkurētspējīgus darbiniekus. 2016. gadā personāla mainība sasniedza aptuveni 25 %, un lielākais vairums no darbiniekiem kā aiziešanas iemeslu norādīja salīdzinoši zemo atalgojuma apmēru, kā arī personāla atlases konkursu rezultātā daļa izvēlēto kandidātu ir atteikušies uzsākt darbu vai to pametuši īsi pēc darba tiesisko attiecību uzsākšanas šī paša iemesla dēļ. Patentu valdei kvalificētu darbinieku piesaistē ir jākonkurē ne tikai ar publisko, bet arī ar privāto sektoru, kur algas ir ievērojami lielākas, it īpaši tādiem speciālistiem kā fiziķi, ķīmiķi, informāciju tehnoloģiju speciālisti un citi.Atlīdzības palielinājums 303 112 *euro* (atalgojumam 246 404 *euro*).2017. gada budžetā ir iekļauti jauni maksājumi par semināru un konferenču organizēšanu, tulkošanas pakalpojumiem, tipogrāfijas un publikācijas pakalpojumiem, pamatojoties uz ikgadējo Sadarbības līguma īstenošanas rezultātu ar Eiropas Savienības Intelektuālā Īpašuma iestādi (2016. gadam noslēgts Sadarbības līgums Nr. 1-13/2; 1120160027), pamatojoties, uz kuru tiek segti izdevumi 80 % apmērā pēc noteikto dokumentu apstiprināšanas un nosūtīšanas Eiropas Savienības Intelektuālā Īpašuma iestādei, kas veic līdzekļu atmaksu Patentu valdei nākamā gada sākumā par iepriekšējā gada periodu un par patentmeklējumu nodrošināšanu nacionālajā procedūrā iesniegtajiem patentu pieteikumiem. Preču un pakalpojumu izdevumi palielinās par 257 872*euro*.Starptautiskās sadarbības izdevumi Latvijas maksājuma daļas veikšanai Eiropas patentu iestādei palielinās par 88 800 *euro*, jo maksājums veicams, pamatojoties uz 1973. gada 5. oktobra Konvencijas par Eiropas patentu piešķiršanu 39. panta pirmo daļu un Eiropas Patentu organizācijas (EPO) Administratīvās padomes 1984. gada 8. jūnija lēmumu, kas noteic, ka Eiropas patentu iestādei (EPI) pārskaitāmi 50 % no Eiropas patentu ikgadējās uzturēšanas gada maksām. Paredzēti budžeta iestāžu uzturēšanas transferti 18 000  *euro* apmērā, lai nodrošinātu tieslietu resora korporatīvā datu tīkla un balss pārraides tīkla uzturēšanu. LBFV 6.1 panta piektā daļa nosaka, ka budžeta nefinansētu iestāžu kārtējā gada līdzekļu atlikumu var izmantot nākamajā gadā izdevumu finansēšanai. Uz 2016. gada 31. decembri Patentu valde maksas pakalpojumu un citu pašu ieņēmumu naudas līdzekļu atlikumu prognozē 1 661 253 *euro* apmērā. Patentu valde plāno maksas pakalpojumu un citu pašu ieņēmumu atlikumu 701 215 *euro* apmērā novirzīt: 1. 120 000 *euro*, lai nodrošinātu iemaksu veikšanu par 2016. gada 4. ceturksni Eiropas Patentu organizācijā, pamatojoties uz 1973. gada 5. oktobra Konvencijas par Eiropas patentu piešķiršanu 39. panta pirmo daļu un Eiropas Patentu organizācijas (EPO) Administratīvās padomes 1984. gada 8. jūnija lēmumu, kas noteic, ka Eiropas patentu iestādei (EPI) pārskaitāmi 50 % no Eiropas patentu ikgadējās uzturēšanas gada maksām.
2. 181 215*euro* apmērā vienreizējiem pasākumiem, starptautiskās sadarbības ietvaros - maksājumi par patentu meklējumiem, saskaņā ar Ministru kabineta 2016. gada 23. augusta sēdes protokola Nr. 42 35. § apstiprināto informatīvo ziņojumu “Par nacionālajā procedūrā piešķirto patentu kvalitātes uzlabošanas pasākumiem” (91 000 *euro*), lai piedāvātu risinājumu, kā uzlabot Latvijas patentu kvalitāti un palielinātu piešķirto Eiropas patentu skaitu. Sadarbībā ar Eiropas Savienības Intelektuālā Īpašuma iestādi šīs iestādes pētījumu kopsavilkumu un mācību materiālu rakstisko tulkojumu veikšana (4600 *euro*), apmācības darbiniekiem un izdevumi svešvalodu apguvei (13 000 *euro*), tipogrāfijas un publikācijas izdevumi kampaņai pirātisma novēršanai un kampaņas īstenošanai, mācību materiāls skolotājiem rūpnieciskā īpašuma jautājumos (72 615 *euro*). Finansējumu par līgumu īstenošanu Patentu valde saņem nākamā gada sākumā par iepriekšējā gada periodu. Starptautiskās iestādes maksājumus par Patentu valdes darbībām, noslēgto līgumu ietvaros, pēc noteikto dokumentu nosūtīšanas un apstiprināšanas atmaksā Patentu valdei.
3. 400 000 *euro* apmērā novirzīt vienreizējam pasākumam nemateriālā ieguldījuma izveidošanai - jaunas patentu administrācijas informācijas sistēmas izstrādes uzsākšanai, lai nodrošinātu Eiropas Savienības Intelektuālā Īpašuma iestādes Sadarbības fonda ietvaros izstrādātās sistēmas pielāgošanu Patentu administrācijas informācijas sistēmas funkcionalitātei, ieviešanu un savietošanu ar jau izveidotajām sistēmām. Ieguldījums saistīts ar Patentu valdes ieņēmumiem no starptautisko sadarbības līgumu īstenošanas ar Eiropas Savienības Intelektuālā Īpašuma iestādi. Eiropas Savienības Intelektuālā Īpašuma iestāde maksājumus par Patentu valdes darbībām, pēc noteikto dokumentu nosūtīšanas un apstiprināšanas atmaksā Patentu valdei.

2017. gada Patentu valdes budžetā Rūpnieciskā īpašuma apelācijas padomes darbības nodrošināšanai paredzēts novirzīt līdzekļus 183 151 *euro* apmērā, t.sk.:1) 130 087 *euro* – atlīdzībai (t.sk. 100 429 *euro* atalgojumam);2) 53 064 *euro* – precēm un pakalpojumiem (dienesta komandējumi, sakaru pakalpojumi, licenču noma, komunālie maksājumi, informācijas sistēmu uzturēšana, telpu noma, biroja preces un saimniecības preces). |
| 3. | Projekta izstrādē iesaistītās institūcijas | Tieslietu ministrija un Patentu valde. |
| 4. | Cita informācija | Projekta īstenošanu Patentu valde nodrošinās no ieņēmumiem par maksas pakalpojumiem un citiem pašu ieņēmumiem, kā arī ārvalstu finanšu palīdzības. |
|  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patentu valde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs Patentu valdes funkciju apjomu vai institucionālo struktūru. |
| 3. | Cita informācija | Nav. |

*Anotācijas II, III, IV, V un VI sadaļa – Projekts šīs jomas neskar.*

Iesniedzējs:

tieslietu ministrs Dzintars Rasnačs

25.10.2016., 13:00

1257

S.Morovska

67220139, Santa.Morovska@lrpv.gov.lv